## Odluka Ustavnog suda Republike Hrvatske broj U-II-464/1999, od 13. listopada 1999.

### NN 119/1999 (16.11.1999.), Odluka Ustavnog suda Republike Hrvatske broj U-II-464/1999, od 13. listopada 1999.

# USTAVNI SUD REPUBLIKE HRVATSKE

Ustavni sud Republike Hrvatske, u sastavu predsjednik Suda dr.
Jadranko Crnić te suci Zdravko Bartovčak, dr. Velimir
Belajec, dr. Nikola Filipović, Ante Jelavić Mitrović,
mr. Vojislav Kučeković, Jurica Malčić,
mr. Hrvoje Momčinović, Ivan Marijan Severinac, Milan
Vuković i Mladen Žuvela, povodom prijedloga Eugena
Zadraveca iz Zagreba, za ocjenu ustavnosti i zakonitosti drugog
propisa, na sjednici održanoj dana 13. listopada 1999. godine,
donio je sljedeću

## ODLUKU

1. Pokreće se postupak za ocjenu ustavnosti i zakonitosti
odredbe članka 12. stavak 1., 2. i 3. Pravilnika o uvjetima
i postupku izdavanja dozvola društvu za poslovanje vrijednosnim
papirima i ovlaštenom posredniku za obavljanje poslova trgovine
vrijednosnim papirima (»Narodne novine«, broj 56/97),
te se ukida članak 12. stavak 1., 2. i 3. Pravilnika.

2. Ova odluka objavit će se u »Narodnim novinama«.

Obrazloženje

Temeljem članka 15. stavak 1. tada važećeg Ustavnog
zakona o Ustavnom sudu Republike Hrvatske (»Narodne novine«,
broj 13/91), Eugen Zadravec iz Zagreba, podnio je prijedlog za
pokretanje postupka ocjene ustavnosti i zakonitosti u izreci navedenog
Pravilnika.

Osporena odredba članka 12. stavak 1., 2. i 3. Pravilnika
glasi:

*»(1) U slučaju neispunjavanja uvjeta ili obveza
iz prethodnog članka, Komisija može izreći mjeru
privremenog ili trajnog oduzimanja dozvole Društvu te poduzeti
druge svrhovite mjere u cilju učinkovitog funkcioniranja
tržišta vrijednosnih papira i zaštite investitora,
u skladu s aktima Komisije.*

*(2) Odlukom kojom privremeno oduzima dozvolu, Komisija će
odrediti rok na koji se oduzima dozvola, nakon kojeg Društvo
može ponovno podnijeti zahtjev.*

*(3) Društvo kojem je trajno oduzeta dozvola ne može
više podnijeti zahtjev.«*

Prema ocjeni predlagatelja osporena odredba Pravilnika suprotna
je odredbama članka 12. stavak 1. točka 2. i članka
38. stavak 2. Zakona o izdavanju i prometu vrijednosnim papirima
(»Narodne novine«, broj 107/95 i 142/98), koje glase:

Članak 12. stavak 1. točka 2.

*»Komisija izdaje dozvole i odobrenja kada je za to ovlaštena
zakonom.«*

Članak 38. stavak 2.

*»Komisija u svojim aktima utvrđuje postupovna pravila
za obavljanje uvida u poslovanje društva za poslovanje vrijednosnim
papirima, izdavanje i oduzimanje dozvola te poduzimanje ostalih
prikladnih mjera za zaštitu investitora i normalno poslovanje
tržišta vrijednosnih papira.«*

Iz navedenog slijedi da je prema odredbi članka 12. stavak
1. točka 2. Zakona, Komisija ovlaštena izdavati dozvole
kada to zakon propisuje, dok prema osporenoj odredbi Pravilnika,
Komisija može oduzeti dozvolu, iako Zakon o izdavanju i prometu
vrijednosnim papirima nije Komisiji dao to ovlaštenje i nije
propisao u njezin djelokrug oduzimanje dozvola. Prema odredbi
članka 38. stavak 2. Zakona o izdavanju i prometu vrijednosnim
papirima, Komisija je ovlaštena propisati postupovna pravila
za izdavanje i oduzimanje dozvola, dok prema osporenoj odredbi
Pravilnika, Komisija može izreći mjeru privremenog
ili trajnog oduzimanja dozvole.

Predlagatelj navodi da Komisija može donositi postupovna
pravila za izdavanje i oduzimanje dozvola samo i isključivo
za one slučajeve kada joj zakon daje ovlaštenje da
oduzme dozvolu. Zakonom o izdavanju i prometu vrijednosnim papirima
ovlaštenje Komisije ograničeno je samo na izdavanje
dozvole, a ne i na oduzimanje dozvola.

Konačno smatra da je svrha Pravilnika kao podzakonskog
akta da omogući provedbu zakona, pa stoga reguliranje koje
izlazi iz okvira propisanog zakonom, predstavlja povredu i ustavnosti
i zakonitosti. Navodi da je osporena odredba Pravilnika stoga
u nesuglasju s odredbom članka 5. stavak 1. Ustava Republike
Hrvatske, prema kojoj zakoni u Republici Hrvatskoj moraju biti
u suglasnosti s Ustavom, a ostali propisi i s Ustavom i sa zakonom.

Tijekom ustavnosudskog postupka temeljem tada važeće
odredbe članka 40. stavka 1. Poslovnika Ustavnog suda Republike
Hrvatske (»Narodne novine«, broj 29/94), zatražen
je odgovor na prijedlog od tijela koje je donijelo osporenu odredbu
- Komisije za vrijednosne papire Republike Hrvatske.

Komisija za vrijednosne papire Republike Hrvatske dostavila je
odgovor. U bitnom ističe da je u vršenju javnih ovlasti
cilj Komisije da na tržištu vrijednosnih papira osigura
provođenje zakona i drugih propisa, osigura funkcioniranje
tržišta i ravnopravnost subjekata, sprečava,
otkriva i prijavljuje povredu propisa. U ostvarivanju tih ciljeva,
naročito u odnosu na društva za poslovanje vrijednosnim
papirima, Komisija je ovlaštena propisivati i pravila za
oduzimanje dozvole, pa se podrazumijeva da je Komisija ovlaštena
i oduzeti tu dozvolu, iako zakonodavac to izrijekom nije propisao.
Predlaže odbiti prijedlog.

Prijedlog predlagatelja kojim se osporava ustavnost i zakonitost
odredbe članka 12. stavak 1., 2. i 3. Pravilnika je osnovan.

Djelokrug Komisije za vrijednosne papire Republike Hrvatske uređen
je Zakonom o izdavanju i prometu vrijednosnim papirima, i to odredbom
članka 12. citiranog Zakona, gdje su taksativno propisane
ovlasti Komisije, a stavkom 1. točka 2. propisano je da
Komisija izdaje dozvole i odobrenja kada je za to ovlaštena
zakonom.

Odredbom članka 27. stavak 1. Zakona o izdavanju i prometu
vrijednosnim papirima, posebno je propisano ovlaštenje Komisije
za izdavanjem rješenja kojim ovlašćuje trgovačka
društva za obavljanje poslova s vrijednosnim papirima.

Odredbom članka 38. stavak 2. Zakona o izdavanju i prometu
vrijednosnim papirima, Komisija je ovlaštena propisati postupovna
pravila za izdavanje i oduzimanje dozvola.

Zakon izričito ne propisuje tko je ovlašten oduzeti
danu dozvolu.

Ukinutom odredbom Pravilnika, propisano je da Komisija može
izreći mjeru privremenog ili trajnog oduzimanja dozvole
društvu, a što nije u skladu s odredbom članka
12. stavak 1. Zakona, jer u djelokrug Komisije Zakon nije propisao
oduzimanje dozvole, a također nije u skladu ni s odredbom
članka 38. stavak 2. Zakona, koja propisuje da Komisija
utvrđuje postupovna pravila za izdavanje i oduzimanje dozvola.

Pravilnikom kao podzakonskim aktom ne mogu se mijenjati odredbe
Zakona i propisivati ovlasti Komisiji različito od ovlasti
koje su propisane zakonom, a evidentno je da Zakonom nije propisano
Komisiji oduzimanje dozvole za obavljanje poslova trgovine vrijednosnim
papirima.

Iz navedenog slijedi da ukinuta odredba članka 12. stavak
1., 2. i 3. Pravilnika nije u skladu s odredbom članka
12. stavak 1. i odredbom članka 38. stavak 2. Zakona, a
time je povrijeđeno i ustavno načelo iz članka
5. stavak 1. Ustava Republike Hrvatske, kojim je određeno
da zakoni u Republici Hrvatskoj moraju biti u suglasnosti s Ustavom,
a ostali propisi i s Ustavom i sa zakonom.

Iz izloženih razloga, sukladno odredbi članka 54.
stavak 1. Ustavnog zakona o Ustavnom sudu Republike Hrvatske (»Narodne
novine«, broj 99/99), donijeta je odluka pod točkom
1. izreke, a odluka o objavi temelji se na članku 41. stavak
3. i članku 28. Ustavnog zakona o Ustavnom sudu Republike
Hrvatske.

Broj: U-II-464/1999
Zagreb, 13. listopada 1999.

USTAVNI SUD REPUBLIKE HRVATSKE

Predsjednik
**dr. Jadranko Crnić,** v. r.

Odluka, NN 119/1999-1932